|Liitu MTÜ-ga||Registreeru / liitu meililistiga|
Täna, 6. mail, alustas Kesklinnas Tiigiveski pargis (Kalevi Spordihoone kõrval) tasuta välitreeningute sari „Liigume koos!“
Esimesele treeningule tuli üle 20 inimese ja kõik jäid üritusega väga rahule. Tasuta välitreeningutega on kavas jätkata kuni oktoobrini, igal esmaspäeval ja kolmapäeval algusega kell 11.
Tegemist on üldfüüsilise treeninguga, mis sisaldab ka kepikõndi. Juhendaja on Sparta Spordiklubi treener Aliis Sarapik.
Treeningu pikkus on 1 tund ning see sobib kõigile, nii vähetreenitud inimestele kui ka neile, kes soovivad harjutada suurema koormusega. End liigutama on oodatud ka noored emad, kes saavad sportimise ajaks lapsed kõrvalasuvale mänguväljakule või jõulinnakusse turnima saata.
Välitreeningute sarja raames toimuvad lisaks erinevad terviseloengud ja kiirematele tasuta tervisemõõtmised.
Välitreeningute sarja toetavad Tallinna Sotsiaal- ja Tervishoiuamet, Tallinna Kesklinna Valitsus ja Sparta Spordiklubi. Lisainfo: tel 645 7211 või kaisa.kask[ät]tallinnlv.ee.
Alates pühapäevast on Snelli pargis Patkuli trepi kõrval avatud Eesti Kõnenurk, kus igaüks saab avaldada oma arvamust ükskõik missugusel teemal.
Kõnenurga loomisel on eeskuju võetud Londoni kesklinnas laiuva Hyde Parki kõnenurgast – Speakers’ Cornerist, kus juba üle kahesaja aasta on inimesed saanud oma suu puhtaks rääkida. Sarnased kõnenurgad on olemas mitmes Suurbritannia linnas, samuti paljudes kohtades üle maailma, näiteks Kanadas, Austraalias, Hollandis, Malaisias, Tais jne.
Snelli park on Eesti Kõnenurga jaoks valitud eeskätt oma asukoha tõttu: siit kostavad kõned nii Stenbocki majja kui ka Kesklinna Valitsusse.
„Inimesed peavad saama oma arvamuse välja öelda – mingu see peavoolu omaga kokku või mitte, olgu see eesti, vene, soome või läti keeles,“ ütles Tallinna Kesklinna vanem Mihhail Korb Kõnenurga kohta.
Esimene kõnenurk avatakse pühapäeval, 5. mail kell 13.
Tulge rääkige, mis on Teil südamel!
Head kohalikud!
15 aastat tagasi kinkisid eraisikud ja firmad Kadrioru Pargile kõik Kaarna allee puud. Täna on käes on pargi 295 juubeliaasta. Sel aastal taastatakse allee A. Weizenbergi tänava ja uue veekanali vahelisel alal, lõigus „I – lustla“ kuni loss. Sellele uuele/vanale alleele istutatakse taastatud veekanalite äärde 88 nimelist pärnapuud – iga puu juures saab olema tahvel annetaja nime ja daatumiga. Paari nädalaga on annetatud juba üle 30 pärna ja hetkel on pargil pakkuda veel 61 puud. Ühe 6m kõrguse ja 7cm tüveläbimõõduga puu hinnaks on 250€.
Tegemist on ainukordse võimalusega, mis mitmeks inimpõlveks märgina maha jääb.
Puude istutamine toimub 15. mail kell 16:00, mil tähistatakse “Kadrioru Kuurort 200” aastapäeva. Oma soovist puu osta koos tahvlile graveeritava tekstiga tuleks pargile teada anda hiljemalt 13. maiks Kadrioru pargi juhataja Ain Järvele e-postile email@example.com.
Palun märkige e-postis:
Arve saaja isikukood (või reg-kood);
Arve saaja aadress;
Meiliaadress, kuhu arve saata;
Nimi, mida tahvlile soovite lisada.
6m kõrgused puud on juba päris vägevad. Puukool saatis pärnadest ka mõned pildid:
Tere kohalik!
Suur tänu kõigile, kes kadriorkohalikud postliloendis võtsid vaevaks kaasa mõelda ja oma täiendused pöördumisele lisasid! Siin on Tallinna Linnavalitsusele saadetud kiri – seltsi eesmärk on eelkõige tuletada meelde lahenduseta probleeme ja senitäitmata lubadusi.
Ühtlasi on lisatud siia ka Tallinna Vabaühenduste Võrgustiku pöördumine kaasamise teemal linnavalitsuse poole, millele ka Kadrioru Selts alla kirjutas.
Tänud kõigile kaasamõtlejatele!
Parimate soovidega
Kadrioru Selts
PS. Kadriorkohalikud postiloend koondab juba üle 300 kohaliku ühtsesse meililisti. Kui soovide selle listiga liituda, siis palun saada oma e-post aadressile firstname.lastname@example.org.
Eelmine küsitlus viidi läbi kaks aastat tagasi ning Teie ettepanekutest on olnud linnaosa arengule palju kasu. Osaliselt on remonditud Gonsiori tn ja on alustatud Tehnika tn remondiga. Oleme paigaldanud rohealadele rohkem pinke, tänavatele prügikaste, suvehooajal paigaldame parkidesse ajutised tualetid, parkidesse ning haljasaladele oleme rajanud uusi mänguväljakuid jpm.
Kõigi osalejate vahel (kes oma täpse aadressi küsimustikku kirjutavad) loositakse välja piletid Nukuteatri etendusele „Shrek“ (16. mai Nokia kontserdimajas)!
Palun täida Kesklinna rahuloluküsitlus elektrooniliselt siin.
Hea Kadrioru elanik
Hea kohalik!
Ilmunud on järjekorras 13-s kadrioru Teataja, mille saad alla laadida siit>>.
Kui soovid Teatajat saada oma otse oma e-postile, siis palun kirjuta meile email@example.com ja me lisame Sind kohalikke ühendavasse postiloendisse.
Head lugemist!
MTÜ Kadrioru Selts
Hea kohalik!
Ilmunud on järjekorras 13-s kadrioru Teataja, mille saad alla laadida siit>>.
Kui soovid Teatajat saada oma otse oma e-postile, siis palun kirjuta meile firstname.lastname@example.org ja me lisame Sind kohalikke ühendavasse postiloendisse.
Head lugemist!
MTÜ Kadrioru Selts
Kesklinna Valitsus korraldab traditsioonilised heakorrakuu talgud 4. mail Kaasani kiriku (Liivalaia 38) ja Liivalaia tn 40 elamuga külgneval rohealal ja selle lähiümbruses (ka Tiigiveski park.
Kesklinna Valitsus korraldab traditsioonilised heakorrakuu talgud 4. mail Kaasani kiriku (Liivalaia 38) ja Liivalaia tn 40 elamuga külgneval rohealal ja selle lähiümbruses (ka Tiigiveski park).
Palume kõigil talgulistel koguneda Kaasani kiriku peavärava juurde kell 10:00, kus antakse talgulistele tööjuhised.
Ootame aktiivset osavõttu! Kohapeal on olemas vajalikud tööriistad ning talgulisi premeeritakse tee, piruka ja maitsva supiga.
Talguliste registreerimine kuni 26. aprillini e-mailil Henri.Jyrlau[ät]tallinnlv.ee või telefonil 645 7212.
Lööme linna läikima ning teeme koduümbruse korda kevade saabudes!
Eile paigaldasid Kanutiaia Noortemaja noored koostöös Tallinna Kesklinna Valitsusega Kesklinna parkidesse 30 pesakasti kuldnokkadele.
Pesakastid on valminud Kanutiaia Noortemaja käsitööringis noorte endi kätega ja ootavad nüüd kuldnokki Kanutiaia pargis, Toompargis, Skoone bastioni alal ja Tornide väljakul.
Kesklinna vanem Mihhail Korbi sõnul hakkab kevad üha rohkem võtma võimust ning pesakastide paigaldusega on igati sobilik käivitada kevadtööde periood linnaosa hallatavatel haljasaladel.
Täna, kolmapäeval, 3. aprillil kell 18 avatakse Hopneri maja teatri- ja kontserdisaalis maalikunstnik Sirje Peterseni isiknäitus “Katked”. Olete oodatud tutvuma ja kajastama!
Sirje Petersen on sündinud Tartus 1959. aastal, õppinud Tartu Kunstikoolis, Tartu Kõrgemas Kunstikoolis, Tartu Ülikooli kunstikabinetis ning Tallinna Ülikoolis 2002-2004. Alates 1992. aastast Eesti Kunstnike Liidu liige, aastast 1996 Eesti Maalikunstnike Liidu liige, aastast 2000 tänaseni Tartu Kõrgema Kunstikooli lektor. Tema töid on eksponeeritud Eestis, Soomes, Lätis, Venemaal, Belgias, Taanis ja Saksamaal.
Enda kohta ütleb Sirje Petersen: “Mind mõjutab kõik, mida näen, kuulen, tunnen ja kogen. Iga minu maal on ainus, oma kuju, värvi, rütmi ja vaimse tähenduse poolest. Hindan oma publikut ega tõlgi iga üksikut maali sõnadesse, sõnumi vastuvõtt oleneb alati vaatajast.”
Näitus jääb avatuks 15. maini.
Täna, 27. märtsil kell 18, toimub märtsikuine Kesklinna korteriühistute infopäev.
Seekord on teemaks heakord. Infopäev toimub Tallinna Tehnikakõrgkooli ruumis 123 (Pärnu mnt 62, I korrus, vasakut kätt).
Kooli sisehoovis (sissesõit Väike-Ameerika tänava kaudu) on kõikidele osalejatele parkimine tasuta.
Teemad:
Mida toob Heakorrakuu korteriühistutele ning mida peab teadma kortermaja haljastamise puhul? – Kristiina Kupper, Tallinna maastikuarhitekt
Uued tegijad haljastuses – Niidupartner OÜ ja Puuabi
Kesklinna Eakate Ülikool kogub linnaelanike seas populaarsust. Pensionäridel on veel võimalik liituda ülikooli tasuta loengutega.
Kesklinna Eakate Ülikool avas oma uksed 7. märtsil Raekoja platsil Hopneri majas. Seni on õppuriks registreerunud 834 inimest. Kõige populaarsem on seenioride seas tervishoiuteaduskond, kus soovis õppida 270 inimest.
„Tänapäeval on jõustunud elukestva õppe põhimõte. See päev, mil sa pole midagi uut teada saanud, on üks raiskuläinud päev. Kuni inimestes on säilinud uudishimu ümbritseva maailma vastu, püsib inimese elujõud. On vaja virtuaalse ukse avamist maailma, kus nad oleksid vabad argimuredest, pakkudes midagi uut ja huvitavat, olgu või sellises "ebapraktilises" valdkonnas nagu ajalugu,“ räägib Tallinna ajaloo teaduskonna lektor, kunstiajaloolane Jüri Kuuskemaa.
Seoses elanikkonna vananemisega on eakad kõige kiiremini kasvav ja tähtsamaks muutuv rühm ühiskonnas. „On oluline, et meie eakad ei tunneks end aktiivsest elust kõrvalejäetuna,” ütles Mihhail Korb.
Kesklinna Eakate Ülikoolis saab õppida neljas teaduskonnas: Tallinna ajaloo teaduskond, psühholoogiateaduskond, terviseteaduskond ja riigiteaduste teaduskond. Loengud toimuvad eesti ja vene keeles, üks kord nädalas neljapäeviti, ja on eakatele tasuta. Lektoriteks on tuntud oma ala spetsialistid.
Kesklinna Eakate Ülikooli õppima registreemiseks ja lisainfo saamiseks palume helistada Kesklinna Sotsiaalkeskuse numbril 646 6123 (Jane Hiibus) või külastada internetilehekülge www.kesotskeskus.ee. Praegu veel on vabu kohti!
Pühapäeval avati Snelli tiigi ääres Toompargis juba kümnes lumelinn. Seekordse lumelinna nimeks oli „Väikese Tomi lumelinn“ ja võistlustööde teemaks „Väikese Tomi unenägu“. Esinesid Sparta spordiklubi väikesed tantsutüdrukud „Zumbatiigrid“ ning tantsutrupp Free Flow Studio, kohal oli ka mängujuht Väike Tom. Tallinna Kesklinna Valitsus jagas kohaletulnutele kuuma teed, sooja suppi ning saiakesi.
Väikese Tomi lumelinna ehitamisest võtsid osa Tallinna 9 kooli õpilased. Rahvahääletuse ja žürii arvamuse tulemusena parimaks osutunud võistkonnale oli välja pandud eripreemia Tallinkilt – kruiis Stockholmi koos hommiku- ja õhtusöögiga. Lumelinna arengut sai jälgida ka Facebookis Eesti jäätise/Premia leheküljelt. Samas sai ka anda hääle oma lemmikule.
Facebooki hääletuse, rahvahääletuse ja žürii arvamuse kokkuvõtte tulemusena saavutas esikoha Tallinna 21. Kooli võistkond (Marken Malm, Melissa Mühlberg, Epp Valdaru, Mairika Kõlvart, Markus Puidalo, Martin Nigola, Eliise Sepp, Siim Kangur, Mia Brit Ots ja Sten Hans Jakobsoo) tööga “Põhjakonn“. Kõik võidumeeskonna liikmed said Tallinna Kesklinna Valitsuselt raamatu „Eri Klas – kultuuri suursaadik“, teised võistkonnad said Premialt kasti Väikese Tomi jäätist.
Tallinna Kesklinna vanem Mihhail Korbi sõnul õnnestus avaüritus suurepäraselt. „Soovitan kõikidel suurtel ja väikestel, kes pole veel lumelinnas käinud, minna ja tunda lumelinnast rõõmu,“ sõnas ta. Lumelinn jääb avatuks terveks talvehooajaks, kuni ilmastikutingimused lubavad.
Väikese Tomi lumelinna korraldas Tallinna Kesklinna Valitsus koostöös MTÜ-ga Maa, Õhk, Tuli, Vesi ja sponsoritega Premia Tallinna Külmhoone AS ja Tallink AS.
Täna, 27. veebruaril kell 18, toimub Hopneri majas (Raekoja plats 18) Kesklinna korteriühistute infopäev.
Tallinna Linnavaraameti juhataja Einike Uri räägib maamaksust ning sellega seotud probleemidest korteriühistute ja äripindade puhul. Doranova Baltic OÜ tegevjuht Margus Nõlvak pakub kompaktset lahendust prügimajandusele Smart sügavkogumismahutite näol.
Eelregistreerimine ja ettepanekud e-mailil: raivo.tammus[ät]tallinnlv.ee.
Märtsikuu infopäev toimub suure tõenäosusega Tallinna Tehnikakõrgkooli hoones Pärnu mnt 62, kuna seal on hea ligipääs ning tasuta parkimine
14. veebruaril 2013, rahvusvahelisel Sõbrapäeval, sõlmisid Tallinn ja Carcassonne sõpruslinnade koostöökokkuleppe, millega kinnitati otsus ühendada oma jõud Euroopa perspektiivis tegutsemiseks, kanda ühiseid rahu- ja vendlusideaale, lahendada üheskoos esile kerkivaid probleeme ning arendada linnade ja nende elanike vahel järjest tihenevaid sõprussuhteid.
Koostöökokkuleppe allkirjastasid Tallinna Kesklinna vanem Mihhail Korb ja Carcassonne’i linnapea Jean-Claude Perez.
Tallinna Kesklinna vanem Mihhail Korb märkis, et Tallinn ja Carcassonne on väga sarnased. „Mõlemad linnad on uhked oma rikka ajaloo üle, seda kinnitab ka mõlema linna kulumine UNESCO Maailmapärandi nimekirja alates 1997. aastast,“ ütles Mihhail Korb.
Sõprussuhted Tallinna ja Carcassonne’i vahel on kestnud juba aastajagu. „Carcassonne osales 2012. aastal Tallinna Lillefestivalil oma lillekompositsiooniga, 2013. aastal aprillis kavandakse suurt Eesti kunstnike näitust Carcassonne’i linnas,“ rääkis Mihhail Korb ja kinnitas, et need ettevõtmised ei jää kindlasti viimaseks, pigem on need hea koostöö esimesed sammud.
Ettepaneku koostööleppeks tegi Carcassonne’i linn, kuna Tallinnal ja Carcassonne’il on sarnased kaunid vanalinnad. Just vanalinna pärast valiti lepingupartneriks Tallinna Kesklinna Valitsus.
Carcassonne’i linna delegatsioon saabus Tallinna kolmapäeval, 13. veebruaril ning lahkub laupäeval, 16. veebruaril. Delegatsiooni juht on Carcassonne’i linnapea ning Prantsuse parlamendi liige Jean-Claude Perez, kes kuulub Carcassonne’i Eesti Sõprade Gruppi.
Carcassonne on linn Lõuna-Prantsusmaal Languedoc-Roussilloni piirkonnas, see on Aude'i departemangu halduskeskus. Carcassonne on tuntud eelkõige keskaegse võimsa kindlusemüüriga ümbritsetud südalinna Cité järgi. Carcassonne’i sõpruslinnad on ka imepäraste vanalinnadega Eggenfelden Saksamaal ja Baeza Hispaanias.
Neljapäeval, 7. märtsil avab Raekoja platsil Hopneri majas uksed Kesklinna Eakate Ülikool. Tegemist on hariva ettevõtmisega pensioniealistele. Loengud Kesklinna Eakate Ülikoolis on eakatele tasuta.
Tallinna Kesklinna vanema Mihhail Korbi sõnul on Kesklinna eakad läbi aegade näidanud end väga aktiivsest küljest – alati on olnud rohke osavõtt erinevatest üritustest ning eakad on tublilt kaasa rääkinud, kui on küsitud linnarahva arvamust. Seepärast otsustaski Tallinna Kesklinna Valitsus ellu kutsuda Kesklinna Eakate Ülikooli, et Kesklinna eakatel oleks jätkuvalt võimalus end eluga kursis hoida.
Seoses elanikkonna vananemisega on eakad kõige kiiremini kasvav ja tähtsamaks muutuv rühm ühiskonnas. „On oluline, et meie eakad ei tunneks end aktiivsest elust kõrvalejäetuna,” ütles Mihhail Korb.
Taolisi eakate õppeasutusi on ka mujal maailmas, samuti Eestis, ja need on osutunud väga populaarseteks. Teiste koolide kogemused on näidanud, et õppimine vanemas eas hoiab vaimu noorena ning vähendab sotsiaalset tõrjutust.
Kesklinna Eakate Ülikoolis saab õppida neljas teaduskonnas: Tallinna ajaloo teaduskond, psühholoogiateaduskond, terviseteaduskond ja riigiteaduste teaduskond. Teaduskondade raames toimuvad temaatikaga seotud loengud. Loengud hakkavad toimuma eesti ja vene keeles, üks kord nädalas.
Tallinna ajaloo teaduskonna lektor on kunstiajaloolane Jüri Kuuskemaa. Psühholoogiateaduskonnas peab loenguid eesti keeles psühhiaater Jüri Ennet, vene keeles psühholoog-konsultant Jelena Matvejeva. Terviseküsimustes valgustab tudengeid eesti keeles Zhong Yuan Qigongi treener Riina Hein, vene keeles arst-oftalmoloog Mark Levin. Riigiteaduste teaduskonnas jagab vajalikku teavet Enn Eesmaa.
Esimene õppeaasta kestab mai lõpuni ja loengutes osalejad saavad õppeaasta lõpul diplomi. Esialgu on kavas vastu võtta vaid kesklinna piirkonna eakaid, ent püüame vastu tulla ka mujalt tulnud huvilistele. Praegu veel on vabu kohti! Kesklinna Eakate Ülikooli õppima registreemiseks ja lisainfo saamiseks palume helistada Kesklinna Sotsiaalkeskuse numbril 6466123 (Jane Hiibus).
Täna, reedel, 22. veebruaril algusega kell 15 korraldab Kesklinna Sotsiaalkeskus koostöös Tallinna Kesklinna Valitsusega Hopneri majas (Raekoja plats 18) Eesti Vabariigi 95. aastapäevale pühendatud kontsert-etenduse „Mu isamaa armas“.
Tallinna Kesklinna vanem Mihhail Korb kutsub kõiki huvilisi kontserdist osa võtma. „Kavas on väga hea programm, mille teeb eriti pidulikuks selle pühendamine Eesti Vabariigi aastapäevale,“ ütles Mihhail Korb ning tuletas meelde, et just oma kodumaa sünnipäeval on aeg meenutada, et meil on vabadus mõelda, otsustada ja tegutseda.
Kontserdil esinevad Kesklinna Sotsiaalkeskuse taidluskollektiivid „Miraaž“, „Vanaisad“, „Liivalaid“, segakoor „Videvik“ ja vokaalgrupp „Liivabänd“ Vaike Sarna juhendamisel, flöödil saadab Aare Pehka.
Esmakordselt näitab oma tantsuoskusi seeniortantsurühm (juhendaja Eve Jänes). Oma etteastetega astuvad üles ka rahvatantsurühm Hõbekihar (juhendaja Tiiu Rusi) ja peotantsijad (juhendaja Trute Muruste).
Solistid: Mati Hellat, Laine Aus, Helle Hint, Maie Peinar, Maret Kiissa ja Jane Hiibus.
Kontserti kaunistab väike üllatusesineja.
Kontsert on tasuta!
6. veebruaril tervitas Tallinna Kesklinna vanem Mihhail Korb Vene Kultuurikeskuses inimesi ja organisatsioone, kes möödunud aasta jooksul linnaosas heade tegudega silma jäid – jagati välja Kesklinna Tunnustusauhinnad 2012.
Seekordne Tunnustusauhind toimus juba kolmandat korda. Kandidaate sai esitada 25. jaanuarini, seda said teha nii juriidilised kui ka eraisikud. Kokku esitati kolmele auhinnale 15 kandidaati, neist mõni ka mitu korda. Auhinnaks oli skulptor Ekke Väli skulptuur „Korstnapühkija“.
Tallinna Kesklinna vanem Mihhail Korb rõõmustas, et auhindadele kandideeris nii palju väärikaid kandidaate. „Žüriil oli muidugi raske teha valikut nii heade projektide vahel, aga ma olen kindel, et auhinna said tõepoolest parimad,“ ütles Mihhail Korb.
Haridusauhinna sai Eesti Loodusmuuseum muuseumi rekonstrueerimise ja keskkonnahariduse programmi käivitamise eest. Eesti Loodusmuuseumi direktor Heidi Vilu kutsus auhinda vastu võttes kõiki uuenenud muuseumi.
Kultuuriauhinna pälvis Kadrioru Saksa Gümnaasium erinevate kultuuriürituste, sealhulgas filmifestivali NUI korraldamise eest. Kadrioru Saksa Gümnaasiumi direktor Imbi Viisma oli väga tänulik auhinna eest ning märkis, et filmifestival NUI on üks nende kooli suurimaid ettevõtmisi.
Väljapaistvaima Teo Auhind läks Kochi Aitadele kesklinna mereäärse ala korrastamise ja avaliku linnaruumina kasutusse võtmise eest. Kochi Aitade turundusjuht Liis Kaselo tänas auhinna eest ning märkis, et parim võimalus teada saada, mida nad korda on saatnud, on tulla ise kohale.
Kohaletulnutele pakuti suupisteid ja võimalust vaadata Monoteatri etendust „Vanaisa“.
Tallinna Kesklinna vanem Mihhail Korb ütles, et iga-aastasest Kesklinna Tunnustusauhinnast on kasvamas tore traditsioon, mida on kavas kindlasti jätkata.